REGULAMENTUL DE PUNERE ÎN APLICARE (UE) 2020/1295 AL COMISIEI

din 16 septembrie 2020

de modificare a Regulamentului de punere în aplicare (UE) 2015/408 în ceea ce privește includerea substanțelor active carbetamid, emamectin, flurocloridonă, gama-cihalotrin, halosulfuron-metil, ipconazol și tembotrionă pe lista substanțelor susceptibile de înlocuire

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 78 alineatul (2) și articolul 80 alineatul (7),

întrucât:

(1) Regulamentul de punere în aplicare (UE) 2015/408 al Comisiei (2) a stabilit o listă de substanțe active care îndeplinesc criteriile prevăzute la punctul 4 din anexa II la Regulamentul (CE) nr. 1107/2009 pentru a fi considerate substanțe susceptibile de înlocuire.

(2) Regulamentul de punere în aplicare (UE) 2015/408 s-a bazat pe un studiu care a evaluat informațiile privind substanțele active aprobate înainte de 31 ianuarie 2013. Din motive de coerență și de tratament egal, este oportun să se actualizeze lista substanțelor susceptibile de înlocuire prin includerea în această listă alte substanțe, aprobate în temeiul normelor tranzitorii în conformitate cu articolul 80 alineatul (1) din Regulamentul (CE) nr. 1107/2009, care îndeplinesc criteriile prevăzute la punctul 4 din anexa II la regulamentul respectiv.

(3) Substanțele carbetamid, flurocloridonă, halosulfuron-metil și ipconazol au fost aprobate în temeiul articolului 80 alineatul (1) din Regulamentul (CE) nr. 1107/2009, însă nu au fost incluse în lista de substanțe susceptibile de înlocuire deoarece la momentul respectiv nu îndeplineau criteriile de la punctul 4 din anexa II la regulamentul menționat. În avizele sale recente, Comitetul pentru evaluarea riscurilor din cadrul Agenției Europene pentru Produse Chimice a concluzionat că aceste substanțe active ar trebui clasificate ca toxice pentru reproducere, categoria 1B, în conformitate cu Regulamentul (CE) nr. 1272/2008 al Parlamentului European și al Consiliului (3). Ținând cont de această evaluare, substanțele carbetamid, flurocloridonă, halosulfuron-metil și ipconazol (4) sunt considerate ca îndeplinind criteriul stabilit la punctul 4 a șasea liniuță din anexa II la Regulamentul (CE) nr. 1107/2009.

(4) Substanțele emamectin, gama-cihalotrin și tembotrionă nu au fost luate în considerare pentru stabilirea listei substanțelor susceptibile de înlocuire deoarece acestea nu au erau încă aprobate la 31 ianuarie 2013, data limită pentru aprobarea substanțelor luate în considerare în cadrul studiului care a stat la baza Regulamentului de punere în aplicare (UE) 2015/408 și, prin urmare, ele au fost omise din lista stabilită prin regulamentul de punere în aplicare menționat.

(5) Cu toate acestea, Autoritatea Europeană pentru Siguranța Alimentară (denumită în continuare „autoritatea”) a concluzionat, înainte de aprobarea substanțelor active emamectin (5) și tembotrionă (6), că aceste substanțe îndeplinesc criteriul stabilit la punctul 4 prima liniuță din anexa II la Regulamentul (CE) nr. 1107/2009 deoarece doza zilnică acceptabilă și nivelul de expunere a operatorului sunt semnificativ mai mici decât valorile de referință ale majorității substanțelor active aprobate.

(6) De asemenea, autoritatea a concluzionat că gama-cihalotrin (7) îndeplinește criteriul stabilit la punctul 4 prima liniuță din anexa II la Regulamentul (CE) nr. 1107/2009 deoarece nivelul acceptabil de expunere a operatorului și doza acută de referință pentru această substanță sunt semnificativ mai mici decât valorile de referință ale majorității substanțelor active aprobate.

(7) Prin urmare, Regulamentul de punere în aplicare (UE) 2015/408 trebuie modificat în consecință pentru a ține seama în mod corespunzător de aceste evaluări.

(8) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexa la Regulamentul de punere în aplicare (UE) 2015/408 se modifică după cum urmează: 1. Denumirea „carbetamid” se introduce între rubrica pentru „carbendazim” și rubrica pentru „clorotoluron”. 2. Denumirea „emamectin” se introduce între rubrica pentru „diquat” și rubrica pentru „epoxiconazol”. 3. Denumirea „flurocloridonă” se introduce între rubrica pentru „fluquinconazol” și rubrica pentru „glufosinat”. 4. Denumirea „gama-cihalotrin” se introduce între rubrica pentru „fluquinconazol” și rubrica pentru „glufosinat”. 5. Denumirea „halosulfuron-metil” se introduce între rubrica pentru „glufosinat” și rubrica pentru „haloxifop-P”. 6. Denumirea „ipconazol” se introduce între rubrica pentru „imazosulfuron” și rubrica pentru „izoproturon”. 7. Denumirea „tembotrionă” se introduce între rubrica pentru „tebufenpirad” și rubrica pentru „tepraloxidim”.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 16 septembrie 2020. Pentru Comisie Președintele Ursula VON DER LEYEN

(1) JO L 309, 24.11.2009, p. 1.

(2) Regulamentul de punere în aplicare (UE) 2015/408 al Comisiei din 11 martie 2015 privind punerea în aplicare a articolului 80 alineatul (7) din Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare și privind stabilirea unei liste a substanțelor susceptibile de înlocuire (JO L 67, 12.3.2015, p. 18).

(3) Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

(4) Aviz de propunere a unei clasificări și etichetări armonizate la nivelul UE a substanțelor: carbetamid (12 martie 2015)

https://echa.europa.eu/documents/10162/b72929b7-77cc-148b-532c-4d5aab8661d4,

flurocloridonă (3 noiembrie 2018) https://echa.europa.eu/documents/10162/f186167a-b346-82dc-f237-fc8f580416b2;

halosulfuron-metil (22 septembrie 2017) https://echa.europa.eu/documents/10162/4f58f826-4c3d-9388-7c59-a2b101f0d2c4 și

ipconazol (9 martie 2018) https://echa.europa.eu/documents/10162/bebd7903-5dc4-864a-da7a-7c3967da6e4d.

(5) EFSA (Autoritatea Europeană pentru Siguranța Alimentară), 2012. Conclusion on the peer review of the pesticide risk assessment of the active substance emamectin (Concluzia evaluării inter pares a riscului utilizării ca pesticid a substanței active emamectin), EFSA Journal 2012; 10(11):2955.

(6) EFSA (Autoritatea Europeană pentru Siguranța Alimentară), 2013. Conclusion on the peer review of the pesticide risk assessment of the active substance tembotrione (Concluzia evaluării inter pares a riscului utilizării ca pesticid a substanței active tembotrionă), EFSA Journal 2013;11(3):3131.

(7) EFSA (Autoritatea Europeană pentru Siguranța Alimentară), 2014. Conclusion on the peer review of the pesticide risk assessment of the active substance gamma-cyhalothrin (Concluzia evaluării inter pares a riscului utilizării ca pesticid a substanței active gama-cihalotrin), EFSA Journal 2014; 12(2):3560.